**Урочы темæ:**«Вазыгджын хъуыдыйад».

Ныхасы темæ: «Ницы ис рæсугъддæр дидинæгæй царды».

**Урочы тип:** Скъоладзаутæн ног зонындзинæдтæ дæттыны урок.

**Урочы дидактикон хæс:** скъоладзаутæ цы зыдтой æмæ ногæй цы базыдтой, уыдонæй цавæр уавæрты æмæ куыд спайда кæндзысты, ууыл ныхас аразыныл сæ ахуыр кæнын. Сбæрæг кæнын, цавæр æнкъарæнтæ сæм сæвзæрд, ногæй цы базыдтой, уымæ гæсгæ.

**Урочы нысантæ:**

– скъоладзаутæн æмбарынад «вазыгджын хъуыдыйад» базонын кæнын; тексты вазыгджын хъуыдыйæдтæ ссарыныл сæ фæцалх кæнын; вазыгджын хъуыдыйады къæдзыг цæмæн хъæуы æвæрын, уыцы раиртæст сахуыр кæнын;

– скъоладзауты, цы зонындзинæдтæ райстой (къæдзыг хуымæтæг хъуыдыйады, фæрссаг уæнгтæ) уыдоныл æнцой кæнгæйæ сæ хъæугæ уавæрты пайда кæныныл ахуыр кæнын; сæ хъуыдытæ раст дзурыны фæцайдагътæ фидар кæнын;

– скъоладзаутæм мадæлон æвзагмæ цымыдисдзинад рæзын кæнын, адæймаджы хуыздæр миниуджытæ , æрдзы æууæлтæ уыныныл сæ ахуыр кæнын, æрдз уарзыны æнкъарæнтæ сæм гуырын кæнын.

**Урочы хæстæ:**

Скъоладзауты цæттæ кæнын, цæмæй арæхсой:

– цы зыдтой æмæ ногæй цы базыдтой, уый сбæрæг кæнынмæ;

– урок сæм цавæр æнкъарæнтæ сæвзæрын кодта, ууыл сæ ныхас аразынмæ;

– ногæй цы базыдтой, уыдон сæ цæмæн хъæуынц, уый зæгъынмæ;

– цы базыдтой, уыдон кæрæдзийы фæстæ логикон æгъдауæй раст ранымайын сæ ахадындзинадмæ гæсгæ;

– цы ма сæ фæндид базонын, цы фæлтæрæнтæ æххæст кодтой, уыдонмæ гæсгæ сæм цавæр хъуыдытæ сæвзæрд, уый радзурынмæ.

**Урок саразыны æрмæг:** чиныджы фæлтæрæнтæ, мæхи æрмбырдгонд фæлтæрæнтæ, карточкæтæ, нывтæ.

**Урочы цыд:**

**1 хай. Организацион хай:** скъоладзауты цæттæдзинад урокмæ, сæ зæрдæйы уаг сбæрæг кæнын. Ног æрмæг базонынмæ сæ сразæнгард кæнын беседæйы руаджы.

**Беседæйы фæрстытæ:**

Кæй хонæм æмбал?

Сымахæн дæр ис æмбæлттæ?

Алкæмæн дæр уæ ис æмал?

Цавæр адæймаджы равзарæм æмбалæн?

Уе ‘мбæлтты миниуджытæй уæ зæрдæмæ тынгдæр цы цæуы?

Цавæр миниуджытæ сты хорз?

Æвзæр миниуджытæ та цавæртæ сты?

\*\*\*

Мах цы куыстам ныртæккæ? (Ныхас кодтам).

Куыд хуыйны ахæм ныхас? (Беседæ, диалог)

**2 хай.**  **Рацыд æрмæг фæлхат кæнын. Хæдзармæ куыст сбæрæг кæнын.**

**Мæхи ныхас:** Мах ныхас кодтам.Сымах дзуæппытæ лæвæрдтат мæ фæрстытæн.

Нæ ныхасы цæмæй пайда кодтам? (дзырдтæй).

Нæ ныхасы дзырдтæ кæрæдзийыл куы бабæттæм, уæд та сæ цы рауайы? (хъуыдыйад).

Зæгъут, цы хонæм хъуыдыйад.

Цавæр вæййынц хъуыдыйæдтæ сæ арæзтмæ гæсгæ? (цыбыр æмæ даргъ).

**Хæдзармæ куыстæй сæ бафæрсын.**

**3 хай. Ног æрмæг амонын.**

Бакæсæм фæйнæгыл фыст 2 хъуыдыйады.

1. Зымæг фæци.

2. Тагъд уалдзæг æрцæудзæн нæ бæстæм.

Алы хъуыдыйадæн ссарут йæ грамматикон бындур.

Ныр та дыууæ хъуыдыйады баиу кæнæм, æмæ сæ иу хъуыдыйад саразæм.

Зымæг фæци, æмæ тагъд уалдзæг æрцæудзæн нæ бæстæм.

Цымæ ахæм хъуыдыйад та куыд хуыйны, æмæ цæмæй хицæн кæны хуымæтæг хъуыдыйадæй? (арæзт у дыууæ хъуыдыйадæй, алы хъуыдыйадæн дæр ис йæхи грамматикон бындур). Ахæм хъуыдыйад хуыйны **вазыгджын** хъуыдыйад.

Бафæлварæм ахæм хъуыдыйады миниуджытæ сбæрæг кæнын **(мотиваци).**

1. Къæвда банцади. Сыгъдæг арвыл фæзынд арвæрдын. (Цы у арвæрдын?)

2. Къæвда банцади, сыгъдæг арвыл фæзынд арвæрдын.

3. Къæвда банцади, æмæ сыгъдæг арвыл фæзынд арвæрдын.

4. Къæвда банцади, фæлæ сыгъдæг арвыл нæ (-ма) фæзынд арвæрдын (арвæрдын алы хатт нæ вæййы).

5. Сыгъдæг арвыл фæзынд арвæрдын, уымæн æмæ къæвда банцади.

**Саразын хъæуы вазыгджын хъуыдыйæдты схемæтæ.**

2. Къæвда банцади, сыгъдæг арвыл фæзынд арвæрдын.

[– =], [= –].

3. Къæвда банцади, æмæ арвæрдын фæзынд сыгъдæг арвыл.

[– =], æмæ [– =].

4. Къæвда банцади, фæлæ сыгъдæг арвыл арвæрдын нæма фæзынд.

[– =], (фæлæ – =).

5. Сыгъдæг арвыл фæзынд арвæрдын, уымæн æмæ къæвда банцади.

[= –], (уымæн æмæ – =),

**Бæрæг кæнæм, хъуыдыйæдтæ куыд баст сты кæрæдзийыл, уый. Хатдзæгтæ** (чиныджы æрмæг 60 фарс, 137 фæлтæрæн.

**Дзургæ ныхасы рæзтыл куыст:**

Цал хуызы ис арвæрдынæн? Ранымайæм сæ:

Красный – сырх.

Оранжевый – зынгхуыз.

Желтый – бур.

Зеленый – кæрдæгхуыз.

Голубой – æрвхуыз.

Синий – тар цъæх, копрадзхуыз (цвета синька).

Фиолетовый – тар цъæх, чернилахуыз.

Ахуынгæнæг дзуры: «Наукæ куыд амоны, афтæмæй арвæрдынæн ис милуан хуызы, фæлæ сæ адæймаджы цæст нæ уыны. (Бакæсут-иу интернеты арвæрдыны тыххæй)».

Уалдзæджы ацы хуызтæ (цвета) æрдзы æмæ нæ алыварс куыдæй фенæн вæййы (дидинджыты хуызты, адæмы дарæсы æ.а.д.) Саразæм ма семæ хъуыдыйæдтæ.

1.Хъæды æрдузтæй, сæрвæ**тт**æй æр**тт**ывтой алыхуызон дидинджытæ, фæлæ уæлдай рæсугъ**дд**æр уыдысты (сырх) **зырзырæгтæ** (маки).

2. (Урс), уæздан **малусæгыл** адæм уæлдай тынгдæр фæцин кæнынц, …(цæмæн?) уымæн æмæ дидинджытæй уый фæзыны æппæты фыццаг.

3. Малусæджы фæстæ фæзынынц (бур) **къаппа-къоппатæ**.

4. (Тарцъæх) **æрвдидинæг** (василек) худти хуымты астæуæй (хуымæтæг хъуыдыйад). (Æрвхуызтæ дæр вæййынц).

Тар цъæх, чернилахуыз **æрвдидинæг** тæргайхуызæй йæ сæр æруагъта, чидæр æй цыма бафхæрдта.

5. (Æрвхуыз)  **уиззатæ** (незабудки) лæууыдысты æфсæрмхуызæй, æмæ сæ бакастæй уыдысты уæздан чы**здж**ыты **æнгæс** (хуызæн).

6. Æрдузы (на поляне) **цъæх** кæрдæг уыд уæлдай рæсугъддæр, уымæн æмæ йыл задысты рæсугъд дидинджытæ.

7. Æппæт æрдз дæр рæвдыд уыд **зынгхуыз** хуры тынтæй.

Равдис сæм «Тематикон дзырдуат», уымæй пайда кæнын сæ хъæудзæн, дидинджыты нæмттæ, адæймаджы миниуджытæ сбæрæг кæныныл кусгæйæ.

**3) Зонындзинæдты актуализаци. Ног æрмæг ныффидар кæнын.**

Бацамонут раст дзуапп:

Хъуыдыйады æнæмæнг хъуамæ уа:

фæрссаг уæнгтæ;

хъуыдыйады æмхуызон уæнгтæ;

+ грамматикон бындур.

Цы хъуамæ хъуамæ базыдтаиккам абон нæ урочы? Нæ хæс цы уыди?

Хъуыдыйады ног хуыз – вазыгджын хъуыдыйад.

Æмæ дзы ногæй цы ис?

Дыууæ хуымæтæг хъуыдыйадæй арæзт у, ис ын дыууæ грамматикон бындуры.

Ноджыдæр ма нæ зæрдыл цы хъуамæ бадарæм?

Хъуыдыйæдты астæу æвæрын хъæуы къæдзыг.

**Рефлекси.**

1. Уæ зæрдæмæ фæцыд, урочы куыд куыстам, уый?

2. Цы базыдтам ногæй?

3. Цавæр хъуыдыйæдтæ хуыйнынц вазыгджын?

4. Хъуыдыйад хуымæтæг у æви вазыгджын, уый цæмæй базонæм?

5. Цы базыдтам, уымæй уын зындæр бамбарæн цы уыд?

6. Цавæр бæрæггæнæнтæ сæвæрын хъæуы абон?

**8. Хæдзармæ куыст.**

а) фæлтæрæн

æ) Дзырдуатæй рафыссын хорз адæймаджы миниуджытæ.